paragraph_text: Glavni je urednik Rječnika Jure Šonje. U predgovoru se navodi da su 1992. nakladnici ugovorili izradbu Rječnika hrvatskoga jezika i postavili za urednike Dalibora Brozovića, Tomislava Ladana i Dragutina Raguža, no oni su se razišli u radu 1996., kad su imenovani Jure Šonje za glavnog urednika i Anuška Nakić za pomoćnicu glavnoga urednika. Uz njih je navedeno sedmero stručnih suradnika: Ana Diklić, Tatjana Dobričević, Barbara Marković, Ankica Šunjić, Nevenka Videk, Dijana Vlatković i Goranka Blagus, dok je Sanda Britvec bila zadužena za obradbu i unos podataka, a kao stručna tajnica radila je Dijana Vlatković.